**Az idősek számára biztosított szociális szolgáltatások fejlesztésére vonatkozó koncepció**

Szombathely lakosságának korösszetételét tekintve a 14 éven aluliak számának csökkenése, valamint a 65 év felettiek számának növekedése jellemző, napjainkban Szombathelynek több a 65 év feletti, mint a 14 év alatti lakosa.

Az öregedési index (100 gyermekkorúra jutó időskorú népesség száma) mely 2007-ben: 108,5%, 2008-ban: 113,3%, 2009-ben: 116,3%, 2010-ben: 121,49%, 2011-ben: 123,93%, 2012-ben: 129,6%, 2013-ban: 133,61%, 2014-ben: 136,9 %, 2015-ben: 139,60% városunkban az országos átlagot meghaladó növekedést mutat.

Jelenleg semmi jele nem látszik annak, hogy a fentiekben körvonalazott tendencia a közeljövőben megváltozna.

Ez azt jelentheti, hogy két évtized múlva az idősek a város lakosságának negyedét fogják kitenni, ugyanakkor a gyermekkorúak csupán a népesség egytizedét. Mindez jelentős kihívás elé állítja az időseket ellátó egészségügyi és szociális intézményrendszert.

Az idősek számára biztosított szociális szolgáltatások vonatkozásában az alábbi fejlesztési prioritás fogalmazható meg:

1. **Idősek bentlakásos intézményi ellátása**

A szociális igazgatásról és szociális ellátásokról szóló 1993. évi III. törvény (a továbbiakban: Szt.) 86. § (2) bekezdése alapján az a települési önkormányzat, amelyiknek területén harmincezer főnél több állandó lakos él, átmeneti elhelyezést nyújtó ellátást köteles biztosítani.

A Pálos Károly Szociális Szolgáltató Központ és Gyermekjóléti Szolgálat által a Szombathely Pozsony u 47. szám alatt működtetett Időskorúak Gondozóháza azoknak az időskorú, illetve 18. életévüket betöltött személyeknek nyújt teljes körű (fizikai, egészségügyi, mentális) ellátást átmeneti jelleggel, akik önmagukról betegségük miatt, vagy más okból otthonukban időlegesen nem képesek gondoskodni, ellátásukat a házi segítségnyújtás keretében nem lehet megoldani, a rehabilitációs idő alatt állapotuk javulása várható.

Az átmeneti elhelyezést biztosító intézmény legfeljebb egy év időtartamra nyújt szolgáltatást, amely indokolt esetben további egy évvel meghosszabbítható. A bentlakásos intézményi elhelyezésre várakozók számára a férőhely elfoglalásáig biztosított az elhelyezés. A teljes körű ellátás magában foglalja az állandó felügyeletet, napi háromszori étkezést, orvosi ellátást, szabadidős programokat, vallásgyakorlási lehetőséget.

Az intézményben a szociális gondozás valamennyi eleme alkalmazásra kerül. Alapfeladat a gondozottak állapotának szinten tartása, javítása, idejük tartalommal való megtöltése és ügyeik intézése.

Az Időskorúak Gondozóházában ellátást igénybe vevők szociális jellemzői:

* Többségében egyedül élők (hozzátartozóik, gyermekeik nincsenek, vagy távol élnek).
* Koruk vagy egészségi állapotuk, fogyatékosságuk, pszichiátriai betegségük, szenvedélybetegségük miatt önellátásra csak részben képesek, bizonyos feladatokat csak segítséggel tudnak ellátni.
* Krónikus betegségeik, mozgássérültségük, pszichiátriai betegségeik miatt többen csak az ágyon belüli önálló életre képesek.
* Részben idősotthoni elhelyezésre várakoznak. A hosszú várakozási idő is indokolja a szolgáltatás biztosítását.
* Multimorbiditás, krónikus betegség, mozgáskorlátozottság miatt kizárólag az intézményen belül képesek önálló életvitelre. Súlyosabb esetben még az ágyat sem képesek elhagyni.

Éves átlaglétszám**:** 16 fő (2015-ben)

Átlagos várakozói létszám**:** 18 fő (2015-ben)

Várakozók száma:

2010. december 31-én: 23 fő

2011. december 31-én: 17 fő

2012. december 31-én: 26 fő

2013. december 31-én: 13 fő

2014. december 31-én: 18 fő

2015. december 31-én: 24 fő

Tárgyi feltételek:

A Szombathely Pozsony u. 47. szám alatt álló épület 1968-ban bölcsőde céljára épült, az ingatlanban azóta jelentős átalakítás és felújítás nem történt. 1986-tól egyik fele már 40 fős idősek klubjaként, másik fele továbbra is bölcsődeként üzemelt. 1993-ban a bölcsőde megszűnt, helyére Gondozóház került. Az épület működését jelentős mértékben rontotta, hogy a funkcióváltások során az új rendeltetéshez igazodó átalakítás sosem történt meg, csupán a volt bölcsődei helyiségek kaptak más elnevezést.

***A tárgyi feltételek hiánya miatt a*** ***Gondozóház határozott időre szóló, 2016. december 31-ig érvényes ideiglenes működési engedéllyel rendelkezik***.

Az akadálymentes közlekedés feltételeinek biztosítása nem megoldott.

A nagyobb szobákban az elhelyezettek száma (6 fő) meghaladja a személyes gondoskodást nyújtó szociális intézmények szakmai feladatairól és működésük feltételeiről szóló 1/2000. (I.7.) SzCsM rendeletben megengedett létszámot (4 fő). A kisebb szobákban az 1 főre jutó alapterület (4 m2 /fő) kisebb az előírt minimumnál (6 m2/fő).

Hiányzó helyiségek: foglalkoztató, látogatók fogadója, betegszoba, nemenkénti fürdő, mindenki által használható WC.

A társalgó kicsi, a folyosó szélessége mindössze 98 cm-es.

Az Időskorúak Gondozóházában 2009. szeptember 19-21-én a Foglalkoztatási és Szociális Hivatal ellenőrzést, majd 2010. október 04-én utóellenőrzést tartott. Az előzőek eredményeként a Hivatal kötelezte a fenntartót a fenti hiányosságok megszüntetésére.

*(Az akadálymentesítésre és a tárgyi feltételek jogszabálynak történő megfeleltetése érdekében az Időskorúak Gondozóházának korszerűsítésére a Pálos Károly Szociális Szolgáltató Központ és Gyermekjóléti Szolgálat a TIOP 3.4.2-11/1 Önkormányzati, állami, egyházi, nonprofit fenntartású bentlakásos intézmények korszerűsítése c. pályázati felhívásra 2012. május 23-án pályázatot nyújtott be, melyet az ESZA Társadalmi Szolgáltató Nonprofit Kft. a 2013. április 18-án kelt levelével elutasított. A pályázat elutasításának ténye ellen az intézmény vezetősége a 2013. május 2-án kelt levelében kifogással élt.*

*A Miniszterelnökség igazgatási ügyekért felelős helyettes államtitkára a 2013.**december 16-án kelt levelével a kifogást elutasította, és tájékoztatta az intézmény vezetőjét arról, hogy döntésével szemben további kifogás előterjesztésének nincs helye. Az átalakítás összköltsége megközelítette a 110 millió forintot.)*

A 2016. július 27-én megjelent az „Egyes szociális és gyermekvédelmi tárgyú törvények módosításáról szóló kormány-előterjesztés” az alábbi tartalommal egészíti ki a jelenleg hatályban levő 1993. évi III. törvényt: „138.§ …(4) Átmeneti elhelyezést nyújtó intézmény 2022. december 31-éig működhet.”

A jogalkotói törekvés szerint tehát 2023-tól megszűnnek az idősek átmeneti elhelyezését biztosító intézmények (Időskorúak Gondozóháza), melynek indokoltsága már évek óta jól érzékelhető. A gondozóházi funkció iránti igény és szükséglet fokozatosan megszűnt. Az intézményi adatok szerint az Időskorúak Gondozóházában történő elhelyezésének indoka a legtöbb esetben az idős személy egészségi állapotának visszafordíthatatlan és tartós megromlása, a kikerülés leggyakoribb oka pedig a tartós bentlakásos intézményi elhelyezés, illetve elhalálozás.

Szombathely Megyei Jogú Város Önkormányzata az 1993. évi III. törvény 90. § (2) bek. alapján köteles működtetni idősek otthonát, melynek jelenleg 82 örökös férőhely biztosításával tesz eleget.

A 2016. évi augusztusi adatok alapján a Szociális és Gyermekvédelmi Főigazgatóság által Vas megyében fenntartott idősotthonokban 130 fő szombathelyi lakóhellyel rendelkező idős személy várakozott férőhelyre.

A rendelkezésre álló szolgáltatási kapacitás nem képes kielégíteni a jelenlegi igényeket sem, az öregedési folyamat hatására pedig további szükségletek kialakulása várható.

**Fejlesztési cél:**

A fentiek alapján tehát indokolt a Szombathelyen élő idősek méltó módon történő elhelyezését biztosító idősotthon létesítése a személyes gondoskodást nyújtó szociális intézmények szakmai feladatairól és működésük feltételeiről szóló 1/2000. (I.7.) SzCsM rendelet 41-43.§-ában foglaltaknak megfelelően az alábbiak szerint:

**„41. §** (1) A bentlakásos intézményben biztosítani kell a napi huszonnégy órás szolgálatot, a folyamatos működéshez szükséges személyi és tárgyi feltételeket.

(2) A bentlakásos intézményben ki kell alakítani

*a)*az éjszakai és nappali tartózkodásra (lakhatás),

*b)*a személyi tisztálkodásra,

*c)*az étkezésre,

*d)*az intézmény jellege szerinti közösségi együttlétre, tevékenységre (pl. társalgó, könyvtár, foglalkoztató, kápolna, imaterem), valamint mentális gondozásra,

*e)*az egészségügyi ellátás céljára (pl. orvosi szoba, betegszoba),

*f)*gondozási egységenként legalább húsz négyzetméter alapterületű közösségi együttlétre,

*g)*a látogatók fogadására szolgáló helyiséget.

(3) Amennyiben az ellátást igénybe vevő az intézmény által biztosított étkeztetést nem veszi igénybe, a vásárolt élelmiszer intézményen belüli elfogyasztásának kulturált feltételeit biztosítani kell.

(4) A bentlakásos intézmény akkor alkalmas gondozási feladatok ellátására, ha

*a)*a lakószobában egy ellátottra legalább hat négyzetméternyi lakóterület,

*b)*tíz ellátottra legalább egy fürdőkád vagy zuhanyzó, valamint nemenkénti illemhely jut és biztosított a folyamatos fűtés- és melegvíz-szolgáltatás.

**42. §**(1) Ha e rendelet másként nem rendelkezik, a bentlakásos intézményi lakószobában legfeljebb négy személy helyezhető el. Négynél több személyt egy lakószobában csak kivételesen indokolt esetben, valamint soron kívüli elhelyezésre vonatkozó igény esetén lehet elhelyezni, figyelemmel az Szt. 92/K. § (5) bekezdésében megállapított korlátra.

(2) Házaspárok (élettársak) elhelyezésére külön lakószobát kell biztosítani.

**43. §**Az átlagot jóval meghaladó minőségű elhelyezési körülménynek minősül

*a)*az olyan önálló, egy- vagy kétszemélyes lakrész, amely lakószobát, konyhát és fürdőszobát, esetleg egyéb helyiséget foglal magába; és egy ellátottra legalább tíz négyzetméter nagyságú lakóterület jut, vagy

*b)*az olyan egy- vagy kétszemélyes lakószoba, amelyhez önálló fürdőszoba tartozik, és épülete korszerűen kialakított és berendezése teljes mértékben felszerelt (tv, hűtőszekrény, mosógép stb.).”

1. **Idősek nappali ellátásának fejlesztése, a Pozsony u. 47. szám alatti idősek klubjának fejlesztésével**

Az idősek nappali ellátása (Idősek Klubja) a szociális és mentális támogatásra szoruló, önmaguk ellátására részben képes időskorúak napközbeni gondozására szolgál, illetve felvehető az a 18. életévét betöltött személy is, aki egészségi állapotára figyelemmel szociális és mentális támogatásra szorul.

Cél: az igénybe vevő mentális és fizikai képességének megőrzése, aktivitásának szinten tartása, mentális állapotának karbantartása. A saját otthonukban élők számára lehetőség biztosítása napközbeni tartózkodásra, étkezésre, társas kapcsolatokra, hasznos és tartalmas időtöltésre, alapvető higiénés szükségletek kielégítésére.

A Pálos Károly Szociális Szolgáltató Központ és Gyermekjóléti Szolgálat, a város különböző pontjain öt Idősek Klubját működtet, melyek ellátási területe Szombathely város közigazgatási területe.

Idősek nappali ellátását biztosító Szakmai Egységek:

III. sz. Szakmai Egység Szombathely, Karmelita u. 2/C.

IV. sz. Szakmai Egység Szombathely, Gagarin u, 24.

VII. sz. Szakmai Egység Szombathely, Váci M. u. 1-3.

IX. sz. Szakmai Egység Szombathely, Pozsony u. 47.

X. sz. Szakmai Egység Szombathely, Barátság u. 22.

Az intézmény által működtetett öt Idősek Klubjában a férőhelyek száma 270, ebből 14 fő demens személy ellátására van lehetőség

Az Idősek Klubja az ellátást igénybe vevők részére megszervezi a szociális, egészségi, mentális állapotuknak megfelelő napi életritmust biztosító szolgáltatásokat, melyek a következők:

* igény szerint étkeztetésbiztosítása,
* mentális gondozás, egyéb szolgáltatások biztosítása (mosás, tisztálkodás),
* szabadidős programok szervezése,
* szükség szerint az egészségügyi alapellátás megszervezése, a szakellátásokhoz való hozzájutás segítése,
* szükség szerint a szociális ellátásokhoz való hozzájutás segítése,
* hivatalos ügyek intézésének segítése,
* munkavégzés lehetőségének szervezése,
* életvitelre vonatkozó tanácsadás, életvezetés segítése,
* önszerveződő csoportok támogatása, működésének, szervezésének segítése,
* pszichológiai, jogi tanácsadás.

A IX. számú Szakmai Egységhez tartozó Idősek Klubja a Pozsony u. 47. szám alatt, az Időskorúak Gondozóházának is helyet adó egykor bölcsődeként funkcionáló épületben, 40 férőhelyen nyújtja szolgáltatásait, kihasználtsága átlagosan 95% körül mozog.

Az 1/2000. (I.7.) SZCSM rendelet **75. §**(1) bekezdése szerint a nappali ellátás biztosítására az az intézmény alkalmas, amelyik rendelkezik

*a)*a közösségi együttlétre,

*b)*a pihenésre,

*c)*a személyi tisztálkodásra,

*d)*a személyes ruházat tisztítására,

*e)….* az étel melegítésére, tálalására és elfogyasztására szolgáló helyiségekkel.

***A IX. számú Szakmai Egységhez tartozó*** ***Idősek Klubjának tárgyi feltételei nem felelnek meg a felsorolt kritériumoknak, nem rendelkezik pihenő helyiséggel, továbbá nem biztosítottak az akadálymentes közlekedés feltételei, ezért 2016. december 31-ig érvényes határozott idejű működési engedéllyel rendelkezik.***

**Fejlesztési cél:**

Az idősek klubja akadálymentes és szabályszerű tárgyi környezetben történő elhelyezése, mely méltó módon képes kielégíteni az időskorú lakosság szociális szükségleteit.

1. **A demens nappali ellátás fejlesztése**

Hazánkban közel három évtizede kezdődött el a népesség elöregedése, mely a kettős öregedés folyamatával magyarázható, azaz, hogy egyre kevesebb gyermek születik és egyre többen érik meg az idős kort. Az életkor kitolódása miatt növekvő számú beteg, egyedül élő idős ember számára kell korának és állapotának megfelelő szociális szolgáltatást biztosítani.

Az idős népesség körében fokozatosan emelkedik az időskori szellemi hanyatlásban szenvedők aránya. A demencia világszerte súlyos népegészségügyi probléma. Európában több mint hétmillió, Magyarországon legalább 160 ezer embert érint. Becslések szerint 2050-re világviszonylatban több mint 100 millió demens beteggel számolhatunk.

A demencia nem statikus állapot, különböző szintjei vannak (kezdeti, középsúlyos, súlyos), ennek megfelelően differenciált ellátási szinteket szükséges biztosítani. A súlyos állapotúak számára egyetlen megoldást jelenleg a tartós bentlakásos intézmény jelent, azonban többségük családban él. Gondozásuk, a róluk való gondoskodás gyakran munkahelyük feladására kényszeríti a családtagokat.

A demens személyek nappali ellátása az orvosszakértői szerv vagy Pszichiátriai/Neurológiai Szakkollégium által befogadott demencia centrum vagy pszichiáter, neurológus, geriáter szakorvos demencia kórképet megállapító szakvéleményével rendelkező személyeket láthat el.

A demens ellátás értékeken alapuló személyközpontú gondoskodás. Alapvető cél, hogy a foglalkozások elősegítsék az ellátottak meglévő képességeinek stabilizálását, a lehetséges mértékig fejlesztését, esetleg a már elmaradt képességek újbóli felszínre hozását.

Szombathely város idősellátásának spektrumát szélesítette, színvonalát emelte és valós szükségletekre adott választ 2012-ben a demens személyek nappali ellátását biztosító 7-7, összesen 14 férőhely kialakítása integrált formában, két idősek klubjában.

A létrehozása óta a 14 férőhely maximális kihasználtsággal működik, folyamatos az ellátás utáni igény növekedése. 2016 augusztusában 18 fő olyan idős személyről gondoskodott intézményünk az idősek nappali ellátása keretében, akik demenciában szenvednek, azonban a rendelkezésre álló 14 demens férőhely folyamatos telítettsége nem teszi lehetővé felvételüket demens nappali ellátás férőhelyre.

Az intézményünk által alkalmazott fejlesztési programok:

* mozgásterápia,
* zeneterápia,
* biblioterápia

A működtetés során egyre súlyosbodó nehézséget jelent a klubok idősközösségei számára a demens ellátásban részesülők egészségi állapotának romlása, továbbá az egyre rosszabb egészségi állapotban levők ellátásba kerülése. Gyakran tapasztalhatók esetükben olyan fizikális tünetek, melyek tolerálása a társak számára egyáltalán nem, vagy csak igen komoly gondozói ráhatással lehetségesek.

Ugyanakkor a család, a hozzátartozók kötődése és gondoskodás iránti igénye erős, az intézményi elhelyezést hárítják, pedig a demens személy gondozása, ellátása rendkívül megterhelő és kimerítő, kizárólag külső segítség igénybe vételével megoldható.

**Fejlesztési cél:**

A felmerülő és folyamatosan növekvő igények alapján, a szolgáltatás színvonalának megőrzése, illetve fejlesztése, valamint a férőhelyszám növelése érdekében indokolt profil-tiszta demens nappali ellátó intézmény létrehozása, a működés személyi és tárgyi feltételeinek megteremtésével.

Szombathely, 2016. szeptember 1.

/: Kulcsár Lászlóné :/

intézményvezető